TEMA: LIG EN DONKER

Kersfees = fees van lig; lig in die donkerte!

Ook ’n goeie tyd om jou jaar wat verby is so bietjie te evalueer:

Was dit ’n LIG jaar of ’n DONKER jaar?

Wel, vra eers, is God ’n God van die lig of van die donkerte?

Ons dink so maklik LIG = goed en donker = SLEG, want God is ’n God van die lig, maar is dit so?

Dink bietjie: Wat is eerste geskep? ... LIG!

So, wat was daar voor daar LIG was? Waar het God gebly voor die LIG? Donkerte!

As ons na die totale geskiedenis van alles dink, van die ewigheid af tot nou, was dit 99% DONKER! Dis maar die laaste 1% wat daar so iets soos lig is. EN selfs nou wissel die lig en die donkerte af: 50% lig, 50% donkerte.

Dink julle dat as God vir lig en teen donkerte was, Hy dit so sou bestuur dat dit 99.5% van die tyd donker is?

Miskien is God gemaklik met donkerte; miskien is dit ons wat ongemaklik is daarmee en dan dink dis sleg en verkeerd....

(So terloops, wie is die bringer van lig? In Latyn is lig = lux en bring/dra = fer (dink aan ferry). Bringer van lig in Latyn is Lucifer, die duiwel.....*[[1]](#footnote-1)*)

Ons is ongemaklik met die donker, ons wil lig hê en dan maak ons planne om lig te kry. Selfs in ons persoonlike lewe wil ons die donker plekke wegvat. As ons, of mense wat ons ken, deur donker tye gaan, maak ons planne om daaruit te kom en bid ons selfs daarvoor....

Dink gou vir ’n oomblik oor hierdie aanhaling:

It's remarkable that in all of his writings

Paul’s prayers for his friends contain

no appeals for changes in their circumstances.

- Tim Keller

Wanneer Paulus vir sy vriende bid, bid hy nooit dat hulle omstandighede moet verander nie!!! Wanneer sy vriende in donker tye in hulle lewe is, bid Paulus nie dat die donker moet weggaan nie...

Hoe bid ek en jy? Hoe bid ons vir onsself en vir ander wat in donker tye is?

*“Here, verander die omstandighede? Here, vat weg die donker?” ...........*

Hoe dan? Hoor wat skryf Paulus oor iemand anders se gebede:

**Kolossense 4:12-13:**

12Epafras stuur vir julle groete. Hy is een van julle en ’n dienskneg van Christus Jesus. Hy bid altyd ernstig vir julle dat julle as volwasse gelowiges met volle oortuiging in alles die wil van God sal bly doen. 13Ek kan regtig daarvan getuig dat hy hom baie oor julle bekommer, en ook oor al die Christene in Laodisea en Hiërapolis.

**12 Hy bid altyd ernstig vir julle dat julle as volwasse gelowiges met volle oortuiging in alles die wil van God sal bly doen.**

Wow!!! Nie “vat weg die donker” nie, maar DOEN DIE WIL VAN GOD, wees die lig IN die donker!

God vat nie donker weg nie, God bring LIG in die DONKER → dis die boodskap van Kersfees!

* In die donker kom die ster en lei die wyse manne
* In die donker verskyn die engele aan die skaapwagters

Dis die boodskap van Paasfees → in die donker kom die redding! Aan die kruis, in die 3 ure donkerte, oorwin Jesus die dood en die sonde!

Die vraag is nie hoe God die donker gaan wegvat nie.

Die vraag is hoe ek en jy die lig gaan wees in die donker.

Hoe kan ons, in die woorde van Paulus,

**“volwasse gelowiges (wees, wat) met volle oortuiging in alles die wil van God sal bly doen.”[[2]](#footnote-2)**

Dis waartoe die Here ons roep!

Hoe kan ek en jy:

* VOLWASSE GELOWIGE wees:

Ons is nie meer bang vir die donker nie.

Ons gooi nie meer ‘tantrums’ as ons omstandighede nie lekker is nie (party van ons doen nog...)

Ons is nie afhanklik van ons omstandighede om te leef nie, ons maak die beste van elke situasie.

* MET VOLLE OORTUIGING:

Ons kan want ons weet wie ons is en ons weet wie God is!

Ons IS verlos; ons sondes IS vergewe; ons gaan hemel toe

Ons WEET God is in beheer; ons WEET God is altyd by ons; ons WEET God laat vir ons alles ten geode meewerk.

* IN ALLES DIE WIL VAN GOD DOEN:

Daarom doen en wil ons in alles God se wil doen.

Ons wag nie vir die regte omstandighede om God se wil te doen nie. Ons doen nie God se wil net as ons reg is nie.

’n Gelowige sê nooit: “Ek is nou te besig, te siek, te arm, te hartseer, te bang, te ontsteld ... om God se wil te doen” nie!!!

En ons leer ons kinders ook nie om dit te sê nie.

DOOP:

Ons maak ons kinders groot om in alles met volle oortuiging die wil van God te doen – in die ligtye en in die donkertye, maak nie saak wat nie, want met die doop belowe ons tog dat ons dit vir ons kinders sal doen.

Komediant Dick van Dycke vertel die verhaal van die klein seuntjie wat uitgevind het waar babas hulle naeltjies, hulle “belly-buttons” vandaan kry[[3]](#footnote-3).

“Jy sien,” vertel die seuntjie, “ Toe God babas klaar gemaak het, het Hy hulle almal in ’n ry laat staan. Dan loop God al langs die lyn af en druk elkeen op die magie met sy vinger en sê: “Jy is klaar ... Jy is klaar ... Jy is klaar.” Ons naeltjies herinner ons: “Ek is klaar. God is tevrede met my.”

Maar ons naeltjies herinner ons ook – ek is nie klaar nie, ek is nie perfek nie, ek het nog werk

Ons kinders kom in ons lewe in perfek! Klaar! Gemaak deur die Here!

Ons kinders kom in ons lewe in onperfek, onvoltooid, aan ons toevertrou. Ons moet ons kinders groot maak om lig te wees en lig te bring – in die ligtye en die donkertye.

Hulle is ons Kersgeskenke van God.

Hulle is ons Kersgeskenke aan die wêreld.

En dit geld van ons ook!

Amen.

1. Jesaja 14:12: “Jy wat die ***helder môrester*** *(‘Lucifer’)* was, het uit jou hemel geval. Jy wat ’n oorwinnaar van nasies was, is in die grond in verpletter.” [↑](#footnote-ref-1)
2. “may stand forth perfect and be filled with everything that is God’s will.” [↑](#footnote-ref-2)
3. Comedian Dick Van Dyke tells the story of a little boy who figured out how babies get their belly-buttons. “You see,” he announced, “When God finishes making little babies, God lines them all up in a row. Then God walks along in front of them, pokes each one in the tummy with His finger, and say, “you’re done , . . . and you’re done, . . . and you’re done.” 57 The darkness of formation is good, for it reminds us that God is constantly poking a finger into the soil of our soul and the soil of creation, and saying, “you’re not done . . . and you’re not done . . . and you’re not done.”

   Sweet, Leonard (2014-09-16). Me and We: God's New Social Gospel (Kindle Locations 1629-1634). Abingdon Press. Kindle Edition. [↑](#footnote-ref-3)